Dié oorbruggingskursus bied avontuur en balansDeur Andrea Erasmus Foto: www.iala.co.za Voornemende studente weet nie altyd met die intrapslag wat om te gaan studeer nie. Daarom is ŉ oorbruggingsjaar ŉ goeie keuse om ŉ mens ŉ bietjie meer tyd te gee vir daardie belangrike besluite. Maroela Media het met Jan Heenop van die Internasionale Akademie vir Leierskap deur Avontuur (IALA) gesels om vas te stel hoe die oorbruggingskursus wat hulle bied studente kan help om hierdie besluit te neem. Volgens Heenop word studente gedurende hierdie 40 week lange avontuur gehelp om op ŉ gebalanseerde manier rigting in hul lewe te kry. Sodoende word hulle voorberei vir hul loopbaankeuse en verdere studie. Foto: www.iala.co.za Die vereistes vir hierdie oorbruggingskursus sluit in dat die student tussen 18 en 22 jaar oud moet wees en óf reeds klaar is met matriek óf op ŉ manier besig is om matriek te voltooi deur byvoorbeeld spesiale vakke. Die student moet ook daar wíl wees en lief wees vir die buitelug. IALA se basis is in Stilbaai en studente sal ongeveer 18 tot 20 weke op die kampus deurbring. Die res van die tyd sal gebruik word om te toer, sodat studente nie te min blootstelling kry omdat hulle slegs op een plek bly nie. Foto: www.iala.co.za Heenop meen die oorbruggingskursus bied balans aan die studente. Een van die grootste terreine waarop gefokus word, is individuele leierskap. Die personeel wat met die studente werk, gee persoonlike aandag aan elkeen. Geen student word gedwing om enige aktiwiteit te doen waarmee hy/sy nie gemaklik voel nie. Hoewel daar ŉ vasgestelde leerplan van tussen tien en 12 avonture is, is alternatiewe beskikbaar indien iemand ongemaklik voel met ŉ spesifieke oefening. Wanneer daar gejag word, kan die student byvoorbeeld besluit om eerder veldkennis op te doen. Ander aktiwiteite sluit in skubaduik en bergfietsritte. Studente word ook deurlopend geëvalueer op twee wyses. Die eerste is ŉ vyfpuntskaal waar instrukteurs hul mening oor die studente gee en hulle evalueer in terme van vaardigheid. Die tweede is ŉ teoretiese en praktiese evaluering waarin studente hul kennis moet weergee wat hulle gedurende die oorbruggingskursus opgedoen het (byvoorbeeld skootplasing en die verskillende spore van bokke). Praktiese evaluering vind plaas wanneer studente na ŉ teiken moet skiet of ŉ sekere afstand op ŉ fiets binne ŉ bepaalde tyd moet kan aflê. Foto: www.iala.co.za IALA is al nege jaar in die bedryf en was een van die eerste aanbieders van oorbruggingsprogramme in Suid-Afrika. Hulle het al ongeveer 250 studente voorberei vir hul studie en loopbaankeuse. Die koste van hierdie avontuur kan vergelyk word met ŉ jaar se studiegeld. Registrasie geskied op die webwerf en die program word grotendeels in Afrikaans aangebied. Meer besonderhede is te kry by die webwerf of andersins by Jan, [email protected] of 082 455 2875. Wees ook op die uitkyk vir hul app wat eersdaags beskikbaar sal wees.